Tammy-Anne se pa tronk toe | Netwerk24
Tammy-Anne se pa tronk toe
Tommy FortuinFoto: Peter Abrahams
Tammy-Anne Fortuin, oorspronklik van Paarl, was die enigste lid van 'n beslote korporasie (BK) wat haar pa en broer gebruik het om bedrog te pleeg.
Dié aktrise, voormalige eerste prinses gekroon by die Mej. Suid-Afrika-kompetisie in 2002 en aanbieder van die kosprogram Roer! was egter heeltemal onbewus van die onwettighede wat in haar naam gepleeg is.
Luidens 'n berig op Netwerk24 het haar pa, Thomas (66), en broer Tom-Ross boonop ook BK's in die name van haar ma, Anthea, en haar suster, Candace, gebruik vir hul bedrog. Hulle is verlede week ingevolge 'n pleitooreenkoms skuldig bevind op meer as 400 aanklagte van bedrog, die vervalsing van dokumente en die versuim om belastingopgawes in te dien.
Die bedrog is tussen 2008 en 2011 gepleeg. Thomas is tot ses jaar tronkstraf gevonnis, waarvan drie opgeskort is. Tom-Ross is tot 18 maande korrektiewe toesig gevonnis, wat huisarres en gemeenskapsdiens insluit. Twee vonnisse van direkte tronkstraf van vier en een jaar is in geheel opgeskort.
Die Fortuins se boekhouer, Ivor Carolissen (van Franschhoek), is tot vier jaar tronkstraf gevonnis wat in geheel opgeskort is. Die drie mans het vervalste fakture ingedien vir "aankope" by 'n drankwinkel en 'n maatskappy wat toerusting vir spyseniering verskaf ten einde BTW-terugbetalings te eis.
Eric Ntabazalila, 'n woordvoerder van die nasionale vervolgingsgesag (NVG), sê ondersoekers van die Suid-Afrikaanse Inkomstediens (SAID) en die NVG se belastingeenheid het 'n "web van leuens" blootgelê.
Hy sê nadat die bedrogspul ontdek is, het die beskuldigdes nóg vals dokumente ingedien om te probeer om geld te kry. Thomas, 'n bekende in die Boland, meer spesifiek Paarl, wat by talle liefdadigheids-, sport- en skoolprojekte betrokke was, het volgens sy pleitooreenkoms die bedrog gepleeg nadat hy in finansiële moeilikheid beland het.
Hy het vir die hof gesê hy is bitter spyt oor wat gebeur het. Ná vonnisoplegging het hy in die beskuldigdebank sy das afgehaal, dit vir sy seun langs hom gegee en kop onderstebo na die selle gestap. – Netwerk 24